- 21 రంగాల్లో ఎఫ్‌డీఐలు సరళీకరించాం
- సంస్కరణలతో సానుకూల వాతావరణం
- 'మేక్‌ ఇన్‌ ఇండియా'లో పాలుపంచుకోండి..
- భారత్‌లో భారీగా పెట్టుబడులు పెట్టండి
-  ప్రభుత్వం నుంచి పూర్తి సహకారముంటుంది : జీఈఎస్‌ సదస్సులో ప్రధాని మోడీ ఉద్ఘాటన
నవతెలంగాణ, బిజినెస్‌ డెస్క్‌: వివిధ సంస్కరణలను అమలులోకి తేవడం ద్వారా తాము భారత్‌ను పెట్టుబడులకు అనుకూల దేశంగా తీర్చిదిద్దుతున్నామని ప్రధాని నరేంద్ర మోడీ అన్నారు. జీఈఎస్‌ వేదికపై ఆయన ప్రధాన ప్రసంగం చేస్తే దేశంలో వ్యాపార నిర్వహణను సులభతరం చేసుందుకు గాను దాదాపు 1200 వరకు పునరావృత చట్టాలను తాము రద్దు చేసినట్టుగా వివరించారు. 21 కీలక రంగాలలో విదేశీ ప్రత్యక్ష పెట్టుబడుల నిబంధనలను కూడా తాము సరళతరం చేసినట్టుగా ఆయన వివరించారు. వ్యాపార నిర్వహణ అనుమతులకు సంబంధించిన చాలా కార్యక్రమాలను తాము ఆన్‌లైన్‌ వేదికలకు మార్చినట్టుగా మోడీ వివరించారు. ప్రపంచ బ్యాంక్‌ సులభ వ్యాపార నిర్వహణ దేశాల రేటింగ్‌ల్లో 180 నుంచి 100వ స్ధానానికి వచ్చామన్నారు. ఈ సదస్సు భారత్‌ అమెరికా బంధాన్ని మరింతగా బలోపేతం చేస్తుందని అన్నారు. అమెరికాతో కలిసి సదస్సును దక్షిణాసియాలో తొలిసారిగా నిర్వహించడం సంతోషకరమని వివరించారు. ఔత్సాహిక పారిశ్రామికవేత్తలు, మేథావులు భారత్‌లో పెట్టుబడులు పెట్టేందుకు ముందుకు రావాలని ఆయన ఈ సందర్భంగా పిలుపునిచ్చారు.
మేక్‌ఇన్‌ ఇండియాలో భాగస్వాములవుతూ మేటి ప్రపంచ నిర్మాణం దిశగా అడుగులేద్దామని ఆయన ఔత్సాహిక పారిశ్రామికవేత్తలకు పిలుపునిచ్చారు.
భారతీయుల గతమెంతో ఘనం..
జీఈఎస్‌ సదస్సుకు 'మహిళలు ముందు' అన్న థీమ్‌ను ఎత్తుకోవడం వినూత్నమైందని ప్రధాని మోడీ అన్నారు. మహిళలకే తొలి ప్రాధాన్యం అన్నది భారత చరిత్ర, సంస్క తిలో భాగం. భారత సంస్క తిలో మహిళలకు తొలి ప్రాధాన్యం కల్పిస్తామనడానికి శక్తి ఆరాధన నిదర్శనమన్నారు. అహల్యాబాయి హౌళ్కర్‌, ఝాన్సీలక్ష్మీబాయి లాంటి వాళ్లు భారత మహిళా శక్తికి ప్రతీకలన్నారు. కల్పనా చావ్లా, సునీతా విలియమ్స్‌ భారత మహిళా ధైరసాహసాలకు మేధోశక్తికి నిదర్శనమన్నారు. హైదరాబాద్‌ నగరం సైనా నెహ్వాల్‌, పీవీ సింధు, సానియా మీర్జా లాంటి క్రీడా దిగ్గజాల పుట్టినిళ్లని అన్నారు. వ్యవసాయ రంగంలో 50శాతం భాగస్వామ్యం మహిళలదేనని వివరించారు. గుజరాత్‌ పాల ఉత్పత్తి సంఘాల్లో లిజ్జత్‌ పాపడ్‌ మహిళా శక్తికి నిదర్శనం. ఆయుర్వేదం, యోగా భారత్‌ ప్రపంచానికి అందించిన ఆవిష్కరణలు. సున్నాను ఆవిష్కరించిన ఆర్యభట్ట భారతీయుడేనని, నేడు సున్నా మీదే డిజిటల్‌ ప్రపంచం నడుస్తున్నదన్నారు. చరక సంహింత ప్రపంచానికి ఆయుర్వేదాన్ని అందించిందన్నారు. కౌటిల్యుడు అర్థశాస్త్రానికి ఆద్యుడని గుర్తుచేశారు. దేశంలో 8 కోట్ల మంది చిన్నా, పెద్ద పారిశ్రామికవేత్తలున్నారని చెప్పారు. ముద్ర పథకం ద్వారా రూ 4.82 లక్షల కోట్ల రుణాలు ఇచ్చామని ఈ సందర్భంగా వివరించారు. సులభతర వాణిజ్యంలో భారత్‌ ర్యాంకు భారీగా మెరుగుపడిందని అన్నారు.
పెట్టుబడులకు తెలంగాణ హబ్‌
జీఈఎస్‌ సదస్సులో ముఖ్యమంత్రి కేసీఆర్‌
ప్రపంచ పెట్టుబడులకు తెలంగాణ రాష్ట్రం కేంద్రంగా ఎదుగుతోందని రాష్ట్ర ముఖ్యమంత్రి కల్వకుంట్ల చంద్రశేఖర్‌రావు అన్నారు. జీఈఎస్‌ సదస్సులో ఆయన మాట్లాడుతూ ప్రపంచంలోని మేటి అయిదు అతిపెద్ద కంపెనీలకు హైదరాబాద్‌ నగరం రెండో కేంద్రంగా మారిందని ఆయన అన్నారు. గూగుల్‌, ఆపిల్‌, మైక్రోసాఫ్ట్‌, ఫేస్‌బుక్‌, అమేజాన్‌ వంటి దిగ్గజ సంస్థలు అమెరికా తరువాత హైదరాబాద్‌లోనే తమ కార్యాలయాలను ఏర్పాటు చేశాయని సభలో వివరించారు. తమ ప్రభుత్వం యువ పారిశ్రామికవేత్తలకు మంచి ప్రోత్సాహం అందిస్తోందని కేసీఆర్‌ వివరించారు. దేశంలోనే అతిపెద్ద ఇంక్యుబేటర్‌ టీ-హబ్‌ హైదరాబాద్‌లో ఏర్పాటు చేసినట్టుగా ఆయన తెలిపారు. టీ-హబ్‌ అంకుర సంస్థలు ఎదిగేందుకు ఎంతో సహకరిస్తూ.. వారికి తగిన తోడ్పాటునిస్తోందని ఆయన వివరించారు. ప్రస్తుతం టీ-హబ్‌ ఇతర రాష్ట్రాలకు ఆదర్శంగా నిలుస్తున్నట్టుగా నిటి ఆయోగ్‌ కూడా వ్యాఖ్యానించాడాన్ని ముఖ్యమంత్రి ఈ సందర్భంగా గుర్తు చేశారు. కొత్త రాష్ట్రమైన తెలంగాణలో పరిశ్రమలకు అనుకూలమైన వాతావరణాన్ని ఏర్పాటు చేసేందుకు తమ ప్రభుత్వం ఎంతో కృషి చేస్తున్నట్టుగా తెలిపారు. రాష్ట్రంలో పరిశ్రమల ప్రోత్సహక విధానంలో భాగంగా తెలంగాణ కేవలం 15 రోజుల్లోనే అనుమతులన్నింటినీ మంజూరు చేస్తున్నట్టుగా వివరించారు. గడిచిన మూడేండ్ల కాలంలో తాము 5469 పరిశ్రమలకు అనుమతుల జారీ చేసినట్టుగా తెలిపారు. ఫలితంగా 17.5 బిలియన్‌ డాలర్ల మేర పెట్టుడులు తరలి వచ్చినట్టుగా తెలిపారు. దాదాపు 400,000 మందికి ఉపాధి అవకాశాలు లభించినట్టుగా ఆయన వివరించారు. ప్రపంచ బ్యాంకు ఈజ్‌ ఆఫ్‌ డూయింగ్‌లో తెలంగాణ రాష్ట్రం దేశంలోనే మొదటి స్థానంలో నిలిచినట్టుగా ఆయన తెలిపారు. పెట్టుబడులతో రాష్ట్రానికి వస్తే పూర్తి సహకారం ఉంటుందని ఆయన వివరించారు.
మీ స్నేహితులకు రికమెండ్ చెయ్యండి